Vrese oor beurtkrag in ZimbabweArgieffoto Die toename in beurtkrag in Zimbabwe plaas verder druk op ŉ reeds benarde posisie in dié land waar bedryfsuitsette reeds ŉ rekordlaagtepunt bereik het. Die Zimbabwiese elektrisiteitstransmissie en verspreidingsmaatskappy pas meer beurtkrag toe en sekere dele in die land het daagliks tot 18 ure lank beurtkrag. Die beurtkrag volg weens ŉ vermindering in die kapasiteit by die Kariba-hidro-elektriese kragstasie, van 750 MW tot 475 MW weens die daling in watervlakke in die Kariba-dam in die droogtegeteisterde noordwestelike dele van die land. Zimbabwe vervaardig altesaam 1 345 MW, slegs die helfte van sy aanvrag in spitstyd en plaaslike bedrywe moet van duur dieselkragopwekkers gebruik maak. Regeringsamptenare het onlangs bekend gemaak die staat het sedert onafhanklikheid in 1980 nie betekenisvol in die energiebedryf belê nie en dit het die afgelope 15 jaar daartoe gelei dat kragtekorte ŉ gewoonte geraak het. Samuel Undenge, minister van energie en kragontwikkeling, het onlangs in die parlement gesê mynmaatskappye en ander groot elektrisiteitsverbruikers moet hul verbruik met 25% verminder. Givemore Mesoemvura, president van die bakersvereniging in Zimbabwe, het gesê sommige bakkerye het reeds hul deure gesluit omdat kragonderbrekings daartoe gelei het dat hulle van duur diesel gebruik moes maak om hul masjiene te laat werk. Nóg ŉ bedryf wat op sy knieë gedwing word, is die mynbedryf, wat tot 27% van die uitvoerhandel bydra. Uitsette het met 60% gedaal, hoofsaaklik weens elektrisiteitsprobleme. Mynmaatskappye is ook onderwerp aan die regulasie wat buitelandse maatskappye dwing om ŉ groot deel van hul eienaarskap aan Zimbabwiërs te oorhandig. Werkloosheid in die land staan tans op meer as 80%. Meer as 20 000 mense het die afgelope twee maande hul werk verloor. Ondanks die kragonderbrekings word die land ook geteister deur droogte en meer as 1.5 miljoen Zimbabwiërs, meer as 11% van die bevolking, gaan vanjaar op voedselhulp staatmaak. – ANA-CAJ News